Dôvodová správa

A. Všeobecná  časť
	Na základe § 9 zákona č. 46/1991 Zb. o zvyšovaní dôchodkov v znení zákona Národnej rady Slovenskej republiky č. 374/1994 Z. z. sa starobné dôchodky, invalidné dôchodky, čiastočné invalidné dôchodky, dôchodky za výsluhu rokov, vdovské a sirotské dôchodky zvýšia, ak sa podľa údajov vykázaných Štatistickým úradom Slovenskej republiky zvýšili životné náklady aspoň o 10 % alebo priemerná mzda v hospodárstve Slovenskej republiky aspoň o 5 %, a to najskôr po uplynutí troch mesiacov od predchádzajúceho zvýšenia dôchodkov.
	Pre úpravu dôchodkov v roku 2004 zostáva v platnosti formula z roku 2003 tak, ako vyplýva z prechodných ustanovení zákona č. 413/2002 Z. z. o sociálnom poistení v znení zákona č. 639/2002 Z. z.

1. Stručný vývoj výšky priemerného starobného dôchodku od posledného zvyšovania dôchodkov
            Posledné zvýšenie dôchodkov sa vykonalo na základe zákona č. 306/2002 Z. z. s účinnosťou od 1. júla 2002 a reagovalo na predpokladaný rast priemernej mzdy v hospodárstve Slovenskej republiky a  na predpokladaný rast životných nákladov.
Starobné dôchodky sa zvýšili o 5 % z dôvodu rastu miezd.
	K 31. decembru 2001 predstavoval priemerný starobný dôchodok (vrátane krátených pre súbeh) 5 411 Sk, priemerný sólo starobný dôchodok 5 782 Sk a ich relácia k priemernej mesačnej mzde  12 365 Sk v hospodárstve Slovenskej republiky za rok 2001 bola 43,76 % a 46,76 %.
Zvýšenie dôchodkov k 1. júlu 2002 ovplyvnilo výšku dôchodkov k 31.  decembru 2002  nasledujúco
- priemerný vyplácaný starobný dôchodok (krátený pre súbeh) bol  5 718 Sk;
- priemerný sólo starobný dôchodok bol  6 104 Sk.
	Vzhľadom na priemernú mesačnú mzdu v hospodárstve Slovenskej republiky za rok 2002 vo výške  13 511 Sk, za rok 2002 došlo k poklesu relácie dôchodok/mzda) u priemerného starobného dôchodku zo  43,76 % na 42,32 %,  u priemerného sólo starobného dôchodku  zo 46,76 % na 45,18 %.  
Rast životných nákladov v roku 2002 v porovnaní s rokom 2001 podľa údajov  Štatistického úradu Slovenskej republiky počítaných na nových váhach a revidovanom spotrebnom koši z roku 2000 predstavuje v priemere 3,3 %. Reálna hodnota priemerného starobného dôchodku (kráteného pre súbeh) k  31. decembru 2002 v porovnaní s priemerným starobným dôchodkom k  31. decembru 2001 predstavuje 5 535 Sk                 (= 5 718/1,033), t. j. vzrástla o 2,3 % (5 535/5 411 = 1,023). Podobne reálna hodnota priemerného sólo starobného dôchodku k  31.12. 2002 v porovnaní s priemerným sólo starobným dôchodkom k  31. decembru 2001  predstavuje 5 909 Sk (= 6 104/1,033), t. j. vzrástla o 2,2 % (5 909/5 782 = 1,022).
2. Vývoj ukazovateľov ovplyvňujúcich zvýšenie dôchodkov v roku 2003
a) Priemerná mesačná mzda						
	Posledné zvyšovanie dôchodkov sa uskutočnilo k 1. júlu 2002. Vzhľadom na skutočnosť, že Štatistický úrad Slovenskej republiky vykazuje priemernú mzdu v hospodárstve Slovenskej republiky štvrťročne a nie mesačne, je v tabuľke porovnanie rastu priemernej mesačnej mzdy podľa štvrťrokov. Rast priemernej mesačnej mzdy v nasledujúcich štvrťrokoch sa predpokladá vo výške:		

Bázické obdobie   2Q 2002 
(13 329 Sk = 100)         	Štvrťrok	Priemerná mesačná mzda v hospodárstve SR v Sk	Nominálny rast priemernej mesačnej mzdy v % oproti bázickému obdobiu	
2Q 2002	3Q 2002	13 146	-1,38	
2Q 2002	4Q 2002	15 266	14,53  	
2Q 2002	*1Q 2003	*13 529	1,5	
2Q 2002	*2Q 2003	*14 297	7,3	

*Predpoklady a prepočty Ministerstva práce, sociálnych vecí a rodiny Slovenskej republiky.
  Značný percentuálny nárast priemernej mzdy oproti bázickému obdobiu vo IV. štvrťroku  2002 je spôsobený vplyvom sezónnosti ( vo IV. štvrťroku sú vyplácané koncoročné odmeny a pod.), a preto nemá potrebnú vypovedaciu schopnosť.

Pri zohľadnení očakávaného vývoja miezd bude podmienka 5 % rastu priemernej mesačnej mzdy podľa dikcie a interpretácie zákona splnená  v II. štvrťroku 2003.	

b) Životné náklady								
	Vzhľadom na posledné zvyšovanie dôchodkov je podľa zákona nutné sledovať rast životných nákladov v porovnaní s júnom 2002. Príslušné známe údaje a odhady sú nasledujúce
				 			
		 júl 2002                / jún 2002                  	  99,7		
		 august 2002         / jún 2002       		100,2			
		 september 2002   / jún 2002   		100,5	
		 október 2002        / jún 2002 		100,5	
		 november 2002    / jún 2002 		100,5			
		 december 2002    / jún 2002  		101,2			
		 január  2003         / jún 2002   		106,6			
		 február 2003        / jún 2002   		107,2			
		*marec 2003          / jún 2002    	            108,1			
		*apríl 2003             / jún 2002			108,5
		*máj 2003              / jún 2002			108,8
		*jún 2003               / jún 2002			109,0
		*júl 2003                / jún 2002			108,8
		*august 2003         / jún 2002			109,0
		*september 2003   / jún 2002			109,4
		*október 2003        / jún 2002			109,8
		*november 2003    / jún 2002			110,2
		*december 2003    / jún 2002    		110,5
					
* Predpoklady Ministerstva práce, sociálnych vecí a rodiny Slovenskej republiky  na základe očakávanej priemernej inflácie v roku 2003 oproti roku 2002 8,8 % (stredná hodnota  odhadu Národnej banky Slovenska na rok 2003).

	Z uvedených predpokladaných údajov vyplýva, že  podmienka  10%-ného rastu životných nákladov bude splnená podľa odhadov Ministerstva práce, sociálnych vecí a rodiny Slovenskej republiky v novembri  2003.			

Z uvedeného vyplýva:

a)	rast priemernej mzdy ako podmienky na  zvýšenie  dôchodkov v roku 2003  podľa  prognózovaných  údajov  prekročí zákonom ustanovenú hranicu 5 %  v II. štvrťroku 2003 a k valorizácii  by  malo dôjsť,

b)	index  rastu  životných nákladov meraný  rastom súhrnného indexu spotrebiteľských cien v období od júna 2002 do decembra 2003, podľa prognózy Ministerstva práce, sociálnych vecí a rodiny Slovenskej republiky prekročí  zákonom ustanovenú  výšku       10 % v novembri 2003.

3. Finančné náklady zvýšenia dôchodkov
	Zvýšenie dôchodkov si vyžiada oproti aktuálnemu rozpisu Sociálnej poisťovne na rok 2003 dodatočné náklady cca 420 mil. Sk za každé percento zvýšenia dôchodkov s účinnosťou od 1. júla 2003, t. j:
2 100  mil. Sk pri zvýšení dôchodkov o 5 %.

4. Dopady zvýšenia na úroveň dôchodkov
	Pri zvýšení dôchodkov o 5 %, reálna úroveň starobných dôchodkov (krátených pre súbeh aj sólo) poklesne,  vzhľadom na očakávaný rast životných nákladov v roku 2003 oproti roku 2002. Podľa odhadu Národnej banky Slovenska sa priemerná inflácia v roku 2003 bude pohybovať v intervale 8,2 – 9,3 %. Pre odhad očakávaného rastu životných nákladov v roku 2003 oproti roku 2002 používame strednú hodnotu t. j. 8,8 %.
	Percento zvýšenia dôchodkov (o 5 %) je nižšie ako predpokladaný rast priemernej mzdy. To znamená, že podiel priemerného starobného dôchodku k priemernej mzde poklesne v porovnaní s predchádzajúcim rokom. 

5. Predpokladaná finančná situácia Sociálnej poisťovne v roku 2003
            Zostatky v jednotlivých fondoch  Sociálnej poisťovne k 31. decembru 2002  boli nasledujúce
Základný fond nemocenského poistenia : 	    	ZFNP   = 1 484 315   tis. Sk
Základný fond dôchodkového zabezpečenia :      	ZFDZ   = 1 293 889   tis. Sk
Rezervný fond : 					           RF       =  1 656 872  tis. Sk
Správny fond : 				        	           SF       =     151 584 tis. Sk
           	         SPOLU =  4  586  660  tis. Sk

Základný fond poistenia zodpovednosti za škodu :     ZFPZŠ =    915 195   tis. Sk
Podľa aktuálneho rozpočtu Sociálnej poisťovne na rok 2003 by zostatky v jednotlivých fondoch  pri predpokladanom zvýšení dôchodkov o 5 % a po vykrytí deficitu v ZFDZ z vnútorných zdrojov Sociálnej poisťovne  k 31. decembru 2003 predstavovali:  
ZFNP    =      900 000  tis. Sk
ZFDZ    =      700 000  tis. Sk
RF        =    2 519 910  tis. Sk
SF        =     nepredpokladá sa        
     	SPOLU =   4  119  910  tis. Sk
ZFPZŠ  =   1 191 567  tis. Sk
Zvyšovanie  dôchodkových dávok o 5 % predstavuje čiastku cca  2 100 mil. Sk.

6. Predpokladaná situácia Sociálnej poisťovne v roku 2004

	Po zohľadnení valorizácie dôchodkov v roku 2003 o  5 % od 1. júla 2003 a jej dopadu do konca roka 2003 a účinnosti zákona o sociálnom poistení č. 413/2002 Z. z. v znení zákona č. 639/2002 Z. z. sa predpokladajú k 31. decembru 2004 nasledujúce zostatky jednotlivých fondov:
                ZFNP =    3 979 150  tis. Sk
              rezervný fond ZFNP   =       496 675  tis. Sk
                                                            ZFDZ   =  - 6 253 215  tis. Sk
              rezervný fond ZFDZ   =   2 521 765  tis. Sk
      SF    =  nepredpokladá sa           
             SPOLU =      744  375  tis. Sk
                                                           
  ZFPZŠ  =    2 069 727  tis. Sk
                            rezervný fond ZFNP  =         10 421  tis. Sk
Považujeme za potrebné upozorniť na to, že  predpokladané zostatky vo fondoch Sociálnej poisťovne na rok 2004 nie sú porovnateľné so zostatkami uvedenými pre rok 2003, pretože sú navrhnuté bez presunov prostriedkov medzi jednotlivými fondmi Sociálnej poisťovne.
Zvyšovanie dávok výsluhového zabezpečenia u policajtov a vojakov je riešené na základe § 68 zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov.
Ministerstvo vnútra Slovenskej republiky podľa zákona č. 100/1988 Zb. o sociálnom zabezpečení v znení neskorších predpisov eviduje a vypláca aj dávky, ktoré
-	neboli prechodnými ustanoveniami zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov prekvalifikované, nakoľko neboli splnené podmienky nároku na túto dávku podľa cit. zákona č. 328/2002 Z. z.,
-	boli priznané podľa § 101 zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov.
Tieto dávky sa zvyšujú podľa všeobecných predpisov o sociálnom poistení.
	Návrh zákona nemá dopad na štátny rozpočet.
	Návrh zákona nemá dopad na rozpočty obcí a na rozpočty vyšších územných celkov.
	Návrh zákona nemá vplyv na zamestnanosť a tvorbu pracovných miest.
	Návrh zákona je v súlade s Ústavou Slovenskej republiky.
	Vzhľadom na doložku zlučiteľnosti návrhu zákona s právom Európskych spoločenstiev a s právom Európskej únie nie je možné vypracovať tabuľku zhody ani aproximačnú prílohu.
	Ministerstvo financií Slovenskej republiky vo svojom stanovisku z 31. marca 2003      č.  6799/2003-81  zobralo na vedomie, že predložený návrh nebude mať dopad na zamestnanosť a vyčíslený vplyv na verejné rozpočty vo výške 2,1 mld. Sk si Sociálna poisťovňa pokryje z vlastných zdrojov.

Doložka zlučiteľnosti 
právneho predpisu s právom Európskych spoločenstiev a s právom Európskej únie
 
1. Navrhovateľ právneho predpisu : vláda Slovenskej republiky
2. Názov návrhu právneho predpisu:    Zákon o zvýšení dôchodkov v roku 2003 a o zmene a doplnení niektorých  zákonov v oblasti sociálneho  zabezpečenia
3. a) V práve Európskej únie nie je problematika návrhu právneho predpisu upravená.  Návrh zákona svojou problematikou nepatrí medzi prioritné  oblasti aproximácie práva uvedené v čl. 70 Európskej dohody o pridružení, svojou problematikou nepatrí medzi priority odporúčané v Bielej knihe, Partnerstve pre vstup, NPAA a screeningu.
    b) Zo schválených negociačných pozícií nevyplývajú pre Slovenskú republiku žiadne záväzky.
4. Problematika návrhu právneho predpisu 
    b) nie je upravená v práve Európskych spoločenstiev,    
    d) nie je upravená v práve Európskej únie.
5. Vo vzťahu na tretí a štvrtý bod vyjadrenie stupňa zlučiteľnosti  s právnou normou Európskej únie sa neuvádza. Vzhľadom na vnútroštátny charakter upravovanej problematiky je vyjadrenie stupňa zlučiteľnosti návrhu zákona s právom ES/EÚ bezpredmetné.
6. Gestor: Ministerstvo práce, sociálnych vecí a rodiny Slovenskej republiky
7. Pri príprave návrhu právneho predpisu sa nezúčastnili experti.

B. Osobitná časť

K čl. I
K § 1
	Navrhuje sa zvýšenie o 5 % tých dôchodkov, ktoré podliehajú pravidelnému zvyšovaniu podľa zákona č. 46/1991 Zb. o zvyšovaní dôchodkov v znení neskorších predpisov a ktoré sú taxatívne vymedzené v § 1 uvedeného zákona.
K § 2
	Upravuje sa spôsob zvýšenia vdovských dôchodkov a sirotských dôchodkov tak, aby sa predišlo ich zvýšeniu v prípade, ak boli vymerané z dôchodkov už zvýšených podľa tohto zákona.
K § 3
	Vymedzujú sa ustanovenia osobitného predpisu, a to zákona č. 46/1991 Zb. o zvyšovaní dôchodkov v znení neskorších predpisov, ktorých aplikácia je potrebná v súvislosti so zvýšením dôchodkov navrhovaných podľa tohto zákona.
K § 4
	Ustanovuje sa termín, od ktorého zvýšenie dôchodku patrí a lehota na realizáciu doplatku vzniknutého v súvislosti so zvýšením dôchodkov.

K čl. II

K bodom 1 a 2

	Upravuje sa osobný rozsah účasti na dôchodkovom zabezpečení, definuje sa profesionálna služba na účely zákona č. 100/1988 Zb. o sociálnom zabezpečení v znení neskorších predpisov, a to vo vzťahu  na prijatie zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov.
K bodu 3
	V súvislosti so zavedenými legislatívnymi skratkami v § 6 ods. 1 písmene b) sa tieto  legislatívne skratky upravujú v uvedených ustanoveniach zákona o sociálnom zabezpečení.

K bodom 4 až 8, 13 a 14	

V súvislosti s navrhovaným zvýšením dôchodkov o 5 % navrhuje sa toto zvýšenie premietnuť aj do najvyšších výmer starobného dôchodku a invalidného dôchodku. Nepremietnutie realizovaného zvýšenia do najvyšších výmer dôchodkov by spôsobovalo ich postupnú nivelizáciu. 
K bodu 9 
	V súvislosti s prijatím zákona č. 328/2002 Z. z. v znení neskorších predpisov sa v zákone č. 100/1988 Zb. upravuje vznik nároku na vdovský dôchodok vdove, ktorej po manželovi bol priznaný vdovský výsluhový dôchodok podľa osobitného predpisu.
K bodom 10 a 11
	Navrhuje sa úprava úvodných viet, a to tak, aby vdove pri splnení ustanovených podmienok nevznikol nový nárok na vdovský dôchodok, ale sa jej obnoví len výplata už skôr priznaného vdovského dôchodku.
K bodu 12
	 Za rámec okruhu dôchodkov podliehajúcich pravidelnému zvyšovaniu podľa zákona č. 46/1991 Zb. o zvyšovaní dôchodkov v znení neskorších predpisov navrhuje sa zvýšiť aj sumu vdoveckého dôchodku.
	Vdovecký dôchodok plní v zásade rovnakú funkciu ako vdovský dôchodok. Aj napriek tomu, že jeho výška nie je odvodená od výšky dosahovaných zárobkov, ale je určená pevnou sumou, je odôvodnené, aby sa v jeho výške zohľadnili skutočnosti, ktoré odôvodňujú zvýšenie dôchodkov podliehajúcich pravidelnému zvyšovaniu.
K bodu 15

	V súvislosti s prijatím zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov, ktorý má charakter osobitného zákona riešiaceho sociálne zabezpečenia a ktorý bol prijatý s odlišnou účinnosťou ako zákon            č. 413/2002 Z. z. o sociálnom poistení, ktorý má charakter všeobecného zákona, je žiadúce v prechodných ustanoveniach zákona č. 100/1988 Zb. o sociálnom zabezpečení v znení neskorších predpisov upraviť nároky na dôchodky podľa týchto dvoch zákonov.
	Navrhovanou zmenou zákona č. 100/1988 Zb. o sociálnom zabezpečení sa má odstrániť právny stav, ktorý vznikol od 1. júla 2002, teda účinnosťou zákona č. 328/2002       Z. z., podľa ktorého príslušníkom Policajného zboru, Slovenskej informačnej služby, Národného bezpečnostného úradu, Zboru väzenskej a justičnej stráže, Železničnej polície a colníkom vznikol nárok na dva dôchodky, a to
1.	výsluhový dôchodok z tohto osobitného systému (zákon č. 328/2002 Z. z.), ktorý u týchto fyzických osôb plní funkciu starobného dôchodku a
2.	starobný dôchodok zo zamestnania III. pracovnej kategórie, priznaný Sociálnou poisťovňou podľa zákona č. 100/1988 Zb. za to isté obdobie výkonu služby, ktoré už bolo zhodnotené pri priznaní výsluhového dôchodku.
K bodu 16
	V súvislosti so zvýšením sumy vdoveckého dôchodku sa ustanovuje termín, od ktorého patrí tento dôchodok v novej výške a ustanovuje sa lehota, v ktorej Sociálna poisťovňa je povinná realizovať doplatok tohto dôchodku.

K čl. III
	Nadväzne  na  nové  ustanovenie  absolútnej  výmery starobného dôchodku, invalidného dôchodku a úhrnu dôchodku, resp. dôchodkov a zvýšenia dôchodku pre bezvládnosť, navrhuje sa zmeniť najvyššiu výmeru ustanovenú zákonom č. 46/1991 Zb. o zvyšovaní dôchodkov v znení neskorších predpisov, ktorú nesmie presiahnuť starobný dôchodok, invalidný dôchodok, úhrn dôchodku, resp. dôchodkov a zvýšenie dôchodku pre bezvládnosť spolu so zvýšením podľa tohto zákona.

K čl. IV
	Zvýšenie dôchodkov sa navrhuje od 1. júla 2003.